Την ανάγκη να αναθεωρηθούν πολλά στο Εθνικό Σύστημα Υγείας μετά την κρίση του κοροναϊού εξέφρασε ο υπουργός Υγείας, Βασίλης Κικίλιας, ενώ αναφέρθηκε στην κατάσταση που επικρατεί με τις Μονάδες Εντατικής Θεραπείας, σημειώνοντας πως εντός Απριλίου θα υπάρχουν διαθέσιμες 1.000 κλίνες.

«Πρέπει να αναθεωρηθούν όλα κατά την άποψή μου. Ο τρόπος που είναι δομημένο το σύστημα, το μισθολογικό των γιατρών και των νοσηλευτών, το πώς τους προσλαμβάνουμε και πόσο γρήγορα μπορούμε να τους έχουμε, πόσες και ποιες ΜΕΘ έχουμε και πόσες χρειαζόμαστε» ανέφερε χαρακτηριστικά, μιλώντας στην τηλεόραση του Alpha.

Ο υπουργός Υγείας είπε ότι στην αρχή της κρίσης του κοροναϊού υπήρχαν 565 κρεβάτια ΜΕΘ και «με τον προγραμματισμό εισροής υλικών που έχει γίνει, όπως αναπνευστήρες, μόνιτορ, κρεβάτια κλπ., θα έχουμε φτάσει εντός του μηνός Απριλίου τις 1.000 κλίνες ΜΕΘ».

Ο Βασίλης Κικίλιας επισήμανε πως χρειάζεται νέα πολιτική για τα Συστήματα Υγείας σε όλη την Ευρώπη, τα οποία, όπως είπε, δεν άντεξαν – κι αυτό πρέπει να προβληματίσει τους πάντες.

Ισχυρή δημόσια Υγεία

«Εμείς θέλουμε μία ισχυρή δημόσια Υγεία. Είμαι πολύ χαρούμενος που έχουμε πάνω από 4.000 εγκρίσεις και προσλήψεις νοσηλευτών και γιατρών. Νομίζω ότι δεν υπάρχει κανένας πλέον που να αμφιβάλλει, ότι το Εθνικό Σύστημα Υγείας πρέπει να μπει σε πρώτη προτεραιότητα» ανέφερε.

Ο υπουργός Υγείας έκανε λόγο για ένα σκληρό καλοκαίρι προετοιμασίας και δουλειάς γιατί, όπως είπε, του χρόνου θα έχουμε να αντιμετωπίσουμε δυο ιούς: Τον ιό της γρίπης και τον COVID.

«Πρέπει να είμαστε διπλά προετοιμασμένοι. Με τέτοιο τρόπο, ώστε αυτά τα μέτρα που παίρνουμε για το Εθνικό Σύστημα Υγείας, να είναι η παρακαταθήκη που θα μείνει στο ΕΣΥ για το αύριο» κατέληξε.